Jun 12,2018
అప్రమత్తతో.. ఆగిన స్టాక్‌ మార్కెట్ల ర్యాలీ..
ముంబయి: దక్షిణ కొరియా- అమెరికాల మధ్య మైత్రీకి బాటలు వేస్తూ సింగపూర్‌లో చర్చలకు రంగం సిద్ధం కావడం అంతర్జాతీయంగా స్టాక్‌ మార్కెట్లకు కలిసి వచ్చింది. ఈ నేపథ్యంలో ప్రపంచ స్టాక్‌ మార్కెట్లు సోమవారం పరుగులు పెట్టాయి. అంతర్జాతీయంగా అందిన సానుకూలతల నేపథ్యంలో భారత స్టాక్‌ మార్కెట్లు కూడా సోమవారం ఉదయం నుంచే పరుగులు పెట్టాయి. స్వల్ప లాభాలతో ప్రారంభమైన స్టాక్‌ మార్కెట్లు ఆ తరువాత సానుకూల పవనాల నేపథ్యంలో మేటి ర్యాలీని నమోదు చేశాయి. సోమవారం మార్కెట్లలో ట్రేడింగ్‌లో ఎక్కువ సమయం భారీ లాభాల మధ్య కదిలినప్పటికీ చివరి గంటలో భారీగా అమ్మకాల తాకిడికి ఒక్కసారిగా దిగివచ్చాయి. మంగళవారం ఐఐపీతో సహా పలు సూక్ష్మ గణాంకాలు వెలువడనున్న నేపథ్యంలో మదుపరులు జాగురుకతతతో ముందస్తు చర్యల్లో భాగంగా భారీగా స్టాక్స్‌ను విక్రయించారు. లోహ, విద్యుత్తు, స్థిరాసి రంగ స్టాక్స్‌లో ఎక్కువగా అమ్మకాలు నమోదు అయ్యాయి. దీంతో ట్రేడింగ్‌ ముగిసే సమయానికి బీఎస్‌ఈ సెన్సెక్స్‌ 40 పాయింట్ల లాభంలో 35,483 పాయింట్ల వద్ద ముగిసింది. మరోవైపు ఎన్‌ఎస్‌ఈ సూచీ నిఫ్టీ 19 పాయింట్ల లాభంలో 10,787 పాయింట్ల వద్ద స్థిరపడింది. అంతకు ముందు సెన్సెక్స్‌ 35,700 పాయింట్ల గరిష్టాన్ని అధిగమించగా, ఎన్‌ఎస్‌ఈ నిఫ్టీ గరిష్టంగా 10,850ను తాకింది. భారతీ ఎయిర్‌టెల్‌, సన్‌ఫార్మా, ఇండస్‌ఇండ్‌ బ్యాంకు, మారుతీ సుజుకీ, డాక్టర్‌ రెడ్డీస్‌ ల్యాబ్స్‌ సెన్సెక్స్‌లో అత్యధికంగా లాభపడిన స్టాక్స్‌గా నిలిచాయి. మరోవైపు టాటా స్టీల్‌, పవర్‌గ్రిడ్‌, కోల్‌ ఇండియా, యెస్‌ బ్యాంకు, హీరోమోటో, ఐసీఐసీఐ బ్యాంకు, ఆర్‌ఐఎల్‌లు అత్యధికంగా నష్టపోయిన స్టాక్స్‌ జాబితాలో నిలిచాయి. అటు డాలర్‌తో రూపాయి మారకం విలువ 9 పైసల లాభంలో 67.42గా నమోదైంది.
మీ స్నేహితులకు రికమెండ్ చెయ్యండి